ธปท.สั่งตั้งสำรองหนี้เสีย SSI 100%
ธปท.สั่ง 3 แบงก์ตั้งสำรองหนี้เสีย SSI ที่อังกฤษ 100% โดยไม่ให้หักหลักประกัน
23 ก.ย. 2558

ธปท.สั่ง 3 แบงก์ตั้งสำรองหนี้เสีย SSI ที่อังกฤษ 100% โดยไม่ให้หักหลักประกัน
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ธปท.ได้สั่งการให้ธนาคารเจ้าหนี้ของกลุ่มบริษัท สหวิริยาสตีลอินดัสตรี (SSI) ตั้งสำรองสินเชื่อที่วงเงินรวมกัน 53,346 ล้านบาท ให้ครบ 100% ภายในสิ้นเดือนนี้ โดยหนี้ในส่วนของสินเชื่อ SSI ที่อังกฤษต้องตั้งสำรองหนี้สงสัยจะสูญให้ครบ 100% โดยไม่ให้มีการหักหลักประกัน ขณะที่ หนี้ที่ธนาคารพาณิชย์พาณิชย์ที่ปล่อนกู้ให้กับกลุ่ม SSIในประเทศไทยให้ตั้งสำรองหนี้สงสัยจะสูญโดยให้หักหลักประกันได้ 60%ของมูลค่าหลักประกัน และกันสำรองให้ครบ 100%
"การตั้งสำรอง100%โดยไม่หักหลักประกันของสินเชื่อในส่วนของอังกฤษนั้นไม่ใช่ธปท.บังคับแต่เป็นความเห็นชอบที่มีการหารือร่วมกันมาตลอดของแบงก์เจ้าหนี้และธปท.เพราะการหักครบดีกับแบงก์และแบงก์ก็สามารถทำได้โดยอาจจะเอากำไรมาตั้งสำรองซึ่งไม่ต้องมากังวลกับมูลค่าหลักประกัน ซึ่งหนี้ก้อนนี้มีสัดส่วนเพียง 1%ของสินเชื่อรวมทั้งระบบ จึงไม่กระทบฐานะแบงก์"นายรณดลกล่าว
ทั้งนี้ หนี้ของ SSI มีการปล่อยกู้เมื่อปี 2554 และต่อมาประมาณปลายปี 2555 มาถึงปี 2556 ก็เริ่มเป็นเป็นปัญหาสภาพคล่อง เพราะการผลิตไม่ได้ตามที่ตั้งเป้าไว้ บวกกับยอดขายก็ลดลง ซึ่งเป็นปัญหาทั้งจากความต้องการซื้อ(ดีมานด์) และการผลิต (ซัพพลาย) ขณะเดียวกันต้อนทุนการผลิตก็สูงขึ้น ทำให้บริษัทขาดทุนมาอย่างต่อเนื่อง
สำหรับ ยอดหนี้ที่ปล่อยให้กับกลุ่ม SSI มีวงเงินรวมกัน 5 หมื่นกว่าล้านบาทนั้นมีเจ้าหนี้หลักๆอยู่ 3 ราย คือ ธนาคารไทยพาณิชย์ ธนาคารกรุงไทย และธนาคารทิสโก้
อย่างไรก็ดีหากหนี้ก้อนนี้เสียทั้งจำนวนจะทำให้หนี้ที่ไม่ก่อให้เกิดรายได้(เอ็นพีแอล) ณ สิ้นเดือนก.ค.ปีนี้ซึ่งอยู่ที่ระดับ 2.46% ของสินเชื่อรวม เพิ่มเป็น 2.86% ซึ่งเป็นการประมาณการในเบื้องต้นของแบงก์